I Rammstein i xe un grupo industrial metal tedesco formà a Berlin inte el 1994. Ła so musica ła xe un smisioto tra metal, shock rock, gothic rock e ełetronega, i vien de frecuente inserii inte ła sena Neue Deutsche Härte insieme a grupi come OOMPH! e Die Krupps. El tastierista Christian "Doktor Flake" Lorenz el ga descrito in un'intervista el xenere musicałe dei Rammstein come Tanz Metall, propio a sotołineare el conubio tra sonorità metal e ełetroneghe. Fin a oncò i ga venduo çirca 12 miłioni de dischi in tuto el mondo. El nome Ramstein - al cuałe a xe stà xontà na m par darghe el signifegà de Ramming stone - xe na base aerea situà in Germania che xe stà luogo de un incidente aereo inte el 1988, causà da łe frece tricolori italiane, dove oltre 70 persone le xe morte e circa 1000 ferìe, de łe quali 347 in modo grave. I Rammstein i xe stà fondà inte el 1993 su inisiativa de Richard Kruspe; Richard, che al tenpo el conviveva col basista Oliver Riedel e co el baterista Christoph Schneider, el ga decisto de partesipare al concorso Berlin Senate Metro, e el ga registrà un demo nea so caxa, co quatro piste e na drum machine. A ła voçe xe stà ciamà Till Lindemann, ex canpion de nuoto e amico de Richard, che ałora l' intreçava sestini de vimini in un picoło łaboratorio. El neonà grupo el ga vinto el concorso, chel gavea come premio ła posibiłità de rexistrare un album in studio; inte el 1994 i vien così ciamà a conpletar ła formasion el chitarista Paul Landers e el tastierista Christian Lorenz, inisialmente scètici riguardo el progeto. Inte el marso 1995 ła band ła ga terminà de rexistrare Herzeleid, el primo album, inte i Polar Studios de Stocolma, album chel xe stà aconpagnà dai singołi Du riechst so gut e Seemann. Inte el 1996 el regista David Lynch, positivamente colpìo da ła musica dei sie, el decise de inserir alcune sò cansoni inte ła colona sonora del film Lost Highway . El sesteto todesco el se ga esibìo anca in alcuni conserti in Germania drio conpagnar i Ramones durante el so ùltimo tour "Adios Amigos". Intanto i Rammstein i scominsia i lavori pal secondo album, Sehnsucht. Sto album el vien preceùo dal fortunà singolo Engel, chel diventarà disco d'oro e ragiungerà el terzo posto in clasifica. L'altro singolo tirà fora da l'album l'è stà el celebre Du hast. El 22 agosto el secondo album de ła band l'è stà uficialmente publicà e dopo soło do setimane el ragiunse xà la prima posision in clasifica. Carateristica tanto particołare del disco xe stà le sie diverse copartine disponibiłi, una par ogni membro de ła band. In queła pì conosùa compare Till Lindemann co dei ogeti metalici sui oci che i ghe coerxe la vista. Inte el booklet del'album ghe xe anca tra i ringrasiamenti Jurgen Engler, cantante e fondatore del grupo Industrial metal tedesco Die Krupps; parché, dopo aver sentìo la canson Tier, el cantante el gavea avvià na procedura legale, dixendo che la canson fosse un plagio del brano The Dawning Of Doom del so grupo. Engler el ga vinto sucessivamente la causa e l'è sta quindi inserìo inte i ringrasiamenti del booklet. Dopo el cantante el ga commentà così l'epilogo della vicenda: «I feel better about being the originator rather than a follower» «Ritengo sia meglio essere il creatore piuttosto che un imitatore» El 1998 el se ga verto co un tour primaverile in America, seguìo da uno in Europa. El 22 e el 23 agosto la band la ga sonà al Wuhlheide de Berlin davanti un publico de 17000 spetatori.